Tienerseun in hof na moord op egpaarWill en Anje Kiesling. Foto: Facebook ŉ Tienerseun het Maandag in die Mokopane-landdroshof in Limpopo verskyn in verband met die plaasmoord op die egpaar Will en Anje Kiesling. Kol. Ronel Otto, woordvoerder van die polisie, sê die saak is tot 5 Junie uitgestel. Sy sê die seun het tydens sy vorige hofverskyning besluit om nie om borgtog aansoek te doen nie. Hy word in ‘n plek van veiligheid gehou. Will (69) en Anje (66) se liggame is op 28 Maart op hul plaas Merebank in Lephalale (Ellisras) opgespoor nadat familielede nie met hulle in verbinding kon tree nie. Hulle liggame was glo reeds in ŉ gevorderde stadium van ontbinding. Die 16-jarige is ‘n week later by sy voog se huis in Mosselbaai in die Wes-Kaap aangekeer. Hy het aan die einde van Maart in die Mosselbaai-landdroshof verskyn, maar die saak is na Mokopane oorgeplaas. Die seun is na bewering ŉ familielid van die egpaar. -SAPA Lees ook: Tiener in hof oor familielede se plaasmoord Plaasmoord: 16-jarige vas vir moord op egpaar Plaasmoord: Man en vrou dood aangetref